โบรกมอง SET ไซด์เวย์ ลุ้นกลุ่ม “พลังงาน-ปิโตร” นำตลาดฯ
แนวโน้ม “ดัชนี” เช้าแกว่งไซด์เวย์ อิงบวกเล็กน้อย เล็งกลุ่มพลังงาน-ปิโตรฯขึ้นนำตลาด หลัง “โอเปกพลัส” ไม่สามารถตกลงกันได้เกี่ยวกับนโยบายการผลิตน้ำมัน และตัดสินใจเลื่อนประชุมไม่มีกำหนด
6 ก.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าแกว่งไซด์เวย์ อิงบวกเล็กน้อย เล็งแรงหนุนจากหุ้นในกลุ่มพลังงาน และกลุ่มปิโตรเคมี ขึ้นนำตลาด หลังจากที่ กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ยังไม่สามารถตกลงกันได้เกี่ยวกับนโยบายการผลิตน้ำมัน พร้อมตัดสินใจเลื่อนการประชุมออกไปโดยไม่มีกำหนด ซึ่งเมื่อคืนที่ผ่านมาตลาดสหรัฐฯได้ปิดทำการทำให้ไม่มีการซื้อขายน้ำมันด้วย แต่หากมองไปที่ราคาน้ำมัน Brent ได้ปรับขึ้นสูงสุดในรอบเกือบ 3 ปี ซึ่งอุปทานน้ำมันคงจะตึงตัวต่อไป
ด้านตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวกกัน ยกเว้นตลาดหุ้นจีน และตลาดหุ้นฮ่องกง จะติดลบ พร้อมให้ติดตามการประชุมคณะรัฐมนตรี (ครม.) วันนี้ จะมีการเยียวยาผู้ประกอบการ้านอาหาร และรับเหมาก่อสร้าง อย่างไร รวมถึงจะมีเรื่องอนุมัติวัคซีนทางเลือกด้วย
พร้อมให้แนวรับ 1,570-1,565 จุด ส่วนแนวต้าน 1,596-1,600 จุด